У кастрычніку адзначаецца Міжнародны дзень белай трысціны, які нагадвае, што сярод нас жывуць людзі, якія не бачаць і маюць патрэбу ў дапамозе. Узнікненнем белай трысціны мы абавязаны англійскаму фатографу Джэймсу Бігсу, які згубіў зрок у выніку няшчаснага выпадку. Але ён застаўся не менш дапытлівым і ўлюбёным у жыццё чалавекам. Фатограф хадзіў па гарадскіх вуліцах з дапамогай чорнай трысціны. Людзі нічога дзіўнага ў гэтым чалавеку не заўважалі і ў гарадской мітусні часта штурхалі няспешлівага пешахода. Тады Джэймс вырашыў, што ў яго сітуацыі магчыма дапаможа змена колеру трысціны. Так яна стала белай. Пасля гэтага прыёму сляпы фатограф стаў больш прыкметным. Такую навізну ў хуткім часе падхапілі людзі без зроку не толькі ў Англіі, але і па ўсёй Еўропе, а пазней і ў Злучаных Штатах Амерыкі. З 15 кастрычніка па 15 лістапада ў Брэсцкай вобласці праходзіць месячнік “Чалавек з белай трысцінай”. Па ініцыятыве абласной арганізацыі грамадскага аб’яднання “Беларускае таварыства інвалідаў па зроку” ва ўсіх пярвічных арганізацыях у рамках месячніка праводзяцца разнастайныя мерапрыемствы: сходы членаў таварыства, трэнінгі, абмен практычным вопытам, растлумачальная работа з работнікамі гандлю і сферы паслуг, грамадскага транспарту аб асаблівасцях абслугоўвання невідушчых людзей, а таксама шматлікія конкурсы. Увогуле, правядзенне месячніка лішні раз нагадвае, што мы здольны зрабіць гэты свет больш зручным для сляпых людзей. Лілія СЕРГІЕНЯ, старшыня раённай арганізацыі ГА “Белтіз”. Заметили ошибку? Выделите текст, нажмите Ctrl+Enter и оставьте замечание!